Grad Novi Sad usvojio je predlog odluke o radnom vremenu ugostiteljskih i drugih objekata u Novom Sadu, kojom se skraćuje radno vreme lokala i istovremeno zabranjuje prodaja alkohola u radnjama od 22 do 6 časova ujutru.

Kako se navodi u predlogu odluke koji je poslat na javnu raspravu pre nego što se nađe na dnevnom redu avgustovske sednice Skupštine grada, maksimalna dužina trajanja radnog vremena ugostiteljskih objekta u zoni stanovanja je skraćena zbog "poboljšanja javnog reda i mira u zoni stanovanja".



Kokretno prema predlogu odluke, potpuno je ukinuto postojanje noćnih barova koji su radili od 22 do 3 časa posle ponoći. Prema ovoj odluci u gradu će od sada biti tri kategorije i to lokali koji su u zoni stanovanja i koji mogu da rade od 6 do 22 časa, odnosno petkom i subotom do 1 čas posle ponoći, zatim lokali koji su u stambenim zgradama i koji mogu da rade od 6 do 22 časa radnim danom, odnosno vikednom od 7 do 22 časa i objekti brze hrane, koji mogu da rade celu noć, pri čemu od 23 do 6 časova radi samo šalter.



Može ako je van stambene zone

Takođe, predloženo je da ugostiteljski objekti koji se nalaze van zone stanovanja mogu da rade neprekidno, od 00 do 24 časa. Prema odluci je definisano da se ugostiteljskim objektima van zone stanovanja, smatraju ugostiteljski objekti koji se nalaze unutar prostora, koji planskim dokumentom nisu predviđeni za stanovanje i koji su najmanje 300 metara udaljeni od objekata za stanovanje.



Novina je i da je ovom odlukom definisano i posebno vreme za bašte i terase i njihovo radno vreme je sat vremena kraće od propisanog za sam ugostiteljski objekat.



Takođe, grad je predložio da prodavnice svih vrsta, gde spadaju i supermarketi i hipermarketi imaju radno vreme od 6 do 23 časa, a jedino su benzinske pumpe u mogučnosti da rade od 00 do 24 sata.



Ovi trgovinski objekti od 00 do 24 sata mogu da rade samo ako se nalaze van zone stanovanja.

Ovim predlogom odluke, grad je propisao i da trgovinski objekti alkohol (uključujući i pivo) prodaju od 6 do 22 časa.



Zanatske radnje imaju radno vreme od 6 do 21 čas, sem pekara koje mogu da rade ceo dan i celu noć.